Emneevaluering TIK4021 / Våren 2023

Det ble gjennomført en evaluering av emnet våren 2023. Evalueringen skjedde i form av nettbasert skjema. Studentene ble bedt om å svare på evalueringen i en av de siste fysiske samlingene i emnet. På denne måten fikk evalueringen en svært god responsrate på 94% (15 av 16 studenter). 
Overordnet er studentene svært fornøyd med emnet, og ¾ rangerer det med karakteren 5 eller 6 på en skala fra 1-6. Studentene oppgir at vanskelighetsgraden på pensum er passe, og de fleste oppgir at pensummengden er overkommelig. ¼ (4 stk) oppgir riktignok at de opplever at pensum er for omfattende ift at dette er et 10-poengs kurs. Både forelesningene og foreleserne får gjennomgående meget gode tilbakemeldinger.
Seminarene har fått middels gode tilbakemeldinger. I utgangspunktet setter studentene våre pris på å kunne delta i slike studentledete seminarer, men det er viktig å sørge for bred deltakelse og engasjement fra studentene. Deltakelse på seminarene er frivillig, og det kan være med på å gjøre disse sårbare.
Videre er studentene veldig fornøyde med de eksterne besøkene og synes dette er spennende. De foretrekker å reise ut på besøk samt å kople de eksterne besøkene til pensum.
Studentene er imidlertid bare middels fornøyd med informasjonsflyten på kurset. Dette henger spesielt sammen med informasjonen og kommunikasjonen rundt oppgavene underveis i emnet. Det trekkes blant annet frem at disse ikke har vært kommunisert lenge nok i forveien. I tillegg har det vært delt ut ekstra pensum ifm enkelte forelesninger. Studentene foretrekker større forutsigbarhet rundt de obligatoriske emneoppgavene og pensum.


